ข่าวประชาสัมพันธ์

**“การท่องเที่ยวแห่งประเทศไทย” ร่วมกับ “ไอคอนสยาม”**

**“กรมส่งเสริมวัฒนธรรม กระทรวงวัฒนธรรม” และองค์กรพันธมิตรอื่นๆ**

**ร่วมสืบสานประเพณีอันล้ำค่าในงาน "ไอคอนสยาม มหัศจรรย์เจ้าพระยา มหาสงกรานต์"**

**มหัศจรรย์การฉลองเทศกาลสงกรานต์ปีใหม่ไทย ยิ่งใหญ่ตระการตา**

เตรียมพร้อมเปิดตำนานบทใหม่สุดยิ่งใหญ่กับงานฉลองเทศกาลสงกรานต์ปีใหม่ไทยริมสายน้ำเจ้าพระยา **การท่องเที่ยวแห่งประเทศไทย ร่วมกับ บริษัท ไอคอนสยาม จำกัด** **กรมส่งเสริมวัฒนธรรม กระทรวงวัฒนธรรม และองค์กรพันธมิตรทั้งภาครัฐ เอกชน** ได้แก่สภาวัฒนธรรมกรุงเทพมหานคร, ธนาคารกสิกรไทย จำกัด (มหาชน), เมืองสุขสยาม, สมาคมการค้าและธุรกิจในแม่น้ำเจ้าพระยา และชุมชนต่างๆ ที่อาศัยอยู่ริมสองฝั่งแม่น้ำเจ้าพระยา จัดงาน **"ไอคอนสยาม มหัศจรรย์เจ้าพระยา มหาสงกรานต์"** โดยจะจัดขึ้นในระหว่างวันที่ 11-15 เมษายน 2562 เพื่อร่วมสืบสานประเพณีอันล้ำค่ากับเทศกาลสงกรานต์ ฉลองปีใหม่ไทยยิ่งใหญ่ตระการตา ตื่นตาตื่นใจกับมหกรรมการแสดงวัฒนธรรมไทยตลอด 5 วัน *โดยจัดงานแถลงข่าวเตรียมความพร้อมการจัดงานอย่างเป็นทางการในวันอังคารที่ 2 เมษายน 2562 ณ ไอคอนลักซ์ฮอลล์ ชั้น 1* *ไอคอนสยาม ถนนเจริญนคร*

**นายณรงค์ เจียรวนนท์ รองประธานกรรมการ บริษัท ไอคอนสยาม จำกัด** กล่าวว่า ด้วยไอคอนสยาม ให้ความสำคัญกับการสืบสานวัฒนธรรมประเพณีไทยอันดีงามที่อยู่คู่กับวิถีคนริมน้ำเจ้าพระยามาช้านานและในวาระดิถีวันขึ้นปีใหม่ไทยนี้จึงได้จัดงาน  **“ไอคอนสยาม มหัศจรรย์เจ้าพระยา มหาสงกรานต์”** เพื่อเป็นส่วนหนึ่งในการร่วมอนุรักษ์และสืบทอดวัฒนธรรมประเพณีอันดีงามของไทย โดยได้เตรียมเนรมิตความมหัศจรรย์งานสงกรานต์ โดยเชิดชูความงดงาม สีสัน และความหลากหลายของประเพณีวัฒนธรรมไทยในแต่ละยุคสมัย อันเป็นเสน่ห์และจุดเด่นของการส่งต่อวัฒนธรรมประเพณีไทยอันงดงามตระการตา ผ่านประเพณีและกิจกรรมทุกอรรถรสแห่งความสุขแบบไทย หลากลายไม่ซ้ำกันในทุกโซนของ ณ เมืองแห่งความรุ่งโรจน์อันเป็นนิรันดร์ ริมน้ำเจ้าพระยา รวมพื้นที่กว่า 750,000 ตร.ม.

ภายในงานมีไฮไลต์สำคัญ อาทิ เสริมความเป็นมงคลในวันปีใหม่ไทยด้วยการ**สรงน้ำพระพุทธรูปคู่บ้านคู่เมือง 4 สมัยสุโขทัย, กรุงศรีอยุธยา, กรุงธนบุรี และกรุงรัตนโกสินทร์** *พระพุทธชินสีห์* พระพุทธนิมิตวิชิตมารโมลีศรีสรรเพชญบรมไตรโลกนาถ *พระพุทธธรรมวิเชษฐศาสดา และพระสยามเทวาธิราช* ร่วมชม**นิทรรศการให้ความรู้เรื่องประเพณีสงกรานต์**  **การแสดงทางวัฒนธรรม** เช่น  การแสดงสงกรานต์บานชื่น รื่นเริงหรรษา ฉ่ำอุราทั่วไทย การแสดงฟ้อนสาวไหม กลองสะบัดชัย ระบำวิชนีเซิ้งตังหวาย เป็นต้น **กิจกรรมการสาธิตมรดกภูมิปัญญาทางวัฒนธรรม (workshop)** อาทิ พัดบุหงา น้ำอบไทย เพ้นท์เสื้อลายไทย แกะสลักผักผลไม้ ร่วมแต่งกายชุดไทยฉายภาพย้อนยุค โดยสามารถเข้าร่วมกิจกรรมโดยไม่มีค่าใช้จ่าย

ตื่นตาตื่นใจกับ **ขบวนแห่ไอคอนสยามสงกรานต์นฤมิต จำลองขบวนแห่วัฒนธรรมราชประเพณี 4 สมัย** สุโขทัย อยุธยา ธนบุรี รัตนโกสินทร์สุดอลังการ โดยริ้วขบวนสวยงามตระการตานำโดยนางเอกระดับแถวหน้าของประเทศ *แอน ทองประสม, แต้ว ณัฐพร, นุ่น วรนุช และมิ้นท์ ชาลิดา* ผลัดเปลี่ยนหมุนเวียนกันสร้างสีสัน สวมบท ’นางทุงษะเทวี’ นางสงกรานต์ประจำปี ด้วยการทรงเครื่องในแต่ละยุค งดงามด้วยการออกแบบอาภรณ์ทั้ง 4 ยุคจากศิลปินชื่อดังด้านความเป็นไทย **คอนเสิร์ตจากศิลปินชั้นนำ** อาทิ นนท์ ธนนท์ และดา เอ็นโดรฟิน, **สนุกสนานกับเล่นน้ำสงกรานต์กับ Cute boys ริมสายน้ำเจ้าพระยา**

นอกจากนี้ **เมืองสุขสยาม ณ ไอคอนสยาม** ร่วมกับ บริษัท ไทยเบฟเวอเรจ จำกัด (มหาชน) จัดงาน **“สุขสยาม อยู่เย็น เป็นสุข @ ไอคอนสยาม”** ร้อยเรื่องราวเชื่อมโยงสายน้ำแห่งบุญไว้เป็นหนึ่งเดียว เพื่อความอยู่เย็นเป็นสุข สืบสานวัฒนธรรมประเพณีไทย และยังมีกิจกรรมสารพัดสุขสนุกแบบไทยทั้ง 7 สุข อาทิ

*สุขสมหวัง* ร่วมสรงน้ำพระประจำถิ่น ขอพรพระพุทธรูป 4 ภาค เพื่ออวยพรให้คนไทยพบความสุขสมหวัง เสริมสิริมงคล รับปีใหม่ไทย *สุขสืบสานและสุขสัมพันธ์* ร่วมรดน้ำดำหัวผู้สูงอายุจากบ้านบางแค เพื่อสร้างความสุขและรอยยิ้ม *สุขสนุก* กับการละเล่นในเมืองสุขสยาม เช่น ชวนนั่งชิงช้าสวรรค์ กิจกรรมตักไข่มหาโชค ชมการก่อเจดีย์ทราย *สุขเสน่ห์* ยลโฉมสาวงามประกวดนางสงกรานต์เมืองสุขสยาม เสน่ห์ไทย *สุขแซ่บ* อร่อยครบรสกับร้านอาหารคาวหวาน “สุขสยามคัดสรร” ครบ 4 ภาคทั่วไทย *สุขสร้างสรรค์* ชวนช้อปงานหัตถศิลป์ของไทย โดยฝีมือช่างศิลป์ร่วมสมัย

ด้าน **นางสาวยุพา ปานรอด ผู้อำนวยการฝ่ายกิจกรรม การท่องเที่ยวแห่งประเทศไทย** กล่าวว่า “การท่องเที่ยวแห่งประเทศไทยมีความยินดีเป็นอย่างยิ่งที่ บริษัท ไอคอนสยาม จำกัด พร้อมด้วยเหล่าพันธมิตรผู้สนับสนุนได้ร่วมกันจัดงาน **"ไอคอนสยาม มหัศจรรย์เจ้าพระยา มหาสงกรานต์"**  ในปีนี้ ณ เดสติเนชั่นแห่งใหม่ “ไอคอนสยาม” นับมีความพิเศษสุด การจัดงานครั้งนี้เป็นปรากฏการณ์การรวมตัวของประชาชนบน 2 ฝั่งแม่น้ำเจ้าพระยา ทั้งภาครัฐ ภาคเอกชน และชุมชนที่รวมพลังหัวใจไทย มาเพื่อเฉลิมฉลองเทศกาลประเพณีอันล้ำค่าของไทย และเป็นการอนุรักษ์ไว้ซึ่งวัฒนธรรมไทยอันดีงามที่จะทำให้ต่างชาติได้มาสัมผัสและรู้จักประเทศไทยมากยิ่งขึ้น ช่วยส่งเสริมการท่องเที่ยวของประเทศไทย และตอกย้ำให้แม่น้ำเจ้าพระยาสายประวัติศาสตร์นี้เป็น NATIONAL ICONIC LANDMARK และจุดหมายปลายทางสำคัญของโลกอีกด้วย

สำหรับบรรยากาศในงานแถลงข่าวกิจกรรม **"ไอคอนสยาม มหัศจรรย์เจ้าพระยา มหาสงกรานต์"** ถูกเนรมิตพื้นที่ให้เป็นเมืองโบราณย้อนรำลึกมนต์เสน่ห์แห่งประวัติศาสตร์ไทย 4 ยุคสมัย พร้อมด้วยการแสดงชุดพิเศษ “มหัศจรรย์เจ้าพระยา มหาสงกรานต์” เปิดตัว **นุ่น – วรนุช ภิรมย์ภักดี** และ ขบวนรื่นเริง เถลิงศก สุขแบบไทยในสุขสยาม กิจกรรมสรงน้ำพระแบบไทย โดยมีพันธมิตรร่วมงานแถลงข่าว อาทิ **นาวาโท ปริญญา รักวาทิน** นายกสมาคมการค้าและธุรกิจในแม่น้ำเจ้าพระยา, **ธีรนันท์ ช่วงพิชิต** ประธานมูลนิธิประชาคมย่านกะดีจีน – คลองสาน พร้อมด้วยเหล่า เซเลบรตี้ที่มาในชุดไทย อาทิ **เกล็ดดาว พานิชสมัย, ม.ร.ว. จันทรลัดดา ยุคล, กุณฑิณี ไกรฤกษ์, เจี๊ยบ-โสภิตนภา ชุ่มภาณี** และ นักร้องเสียงดีขี้อ้อน **นนท์ ธนนท์** ร่วมงาน

***โดยผู้ที่สนใจเข้าร่วมงาน "ไอคอนสยาม มหัศจรรย์เจ้าพระยา มหาสงกรานต์"  ซึ่งกิจกรรมจะขึ้นในระหว่างวันที่ 11-15 เมษายน 2562 ไอคอนสยาม ถนนเจริญนคร สามารถสอบถามรายละเอียดได้ที่ โทร.*02-495-7080 หรือ *Facebook*** : [**www.iconsiam.com**](http://www.iconsiam.com)

สอบถามข้อมูลเพิ่มเติม ติดต่อ :

**ฝ่ายประชาสัมพันธ์ ไอคอนสยาม**

ณัฐภรณ์ พึ่งศิลป์ โทร. 099-469-2414 สิรีธร นิยมเสน โทร. 081-831-1406